বাংলা থিয়েটারে একটা আগুনে সময় ছিল এককালে। যে সময়টাকে নিয়ে এখনও বাংলার নাটমহল প্রায়ই হা-হুতাশ করে থাকে! কিন্তু সেই নস্ট্যালজিয়াকে বাঁচিয়ে রাখার চেষ্টাটা কখনও দেখা যায়নি। ভবিষ্যৎ প্রজন্ম কীভাবে যোগাযোগ তৈরি করবে প্রবীণদের রোমন্থনের সঙ্গে? ষাট কিংবা সত্তরের দশকের যে নাটকগুলো বাংলার নাট্যমঞ্চে এক সময় দাপুটে স্বাক্ষর রেখে গিয়েছিল, তাদের কি কোনওভাবেই সংরক্ষণ করা সম্ভব ছিল না?
কয়েক বছর আগে এই প্রসঙ্গেই জিগ্যেস করা গিয়েছিল বিভাস চক্রবর্তী এবং মনোজ মিত্রকে। সেই সময়ে তাঁরা বলেছিলেন, ‘‘নাটকটা লিখব আমরা, মঞ্চস্থ করব আমরা, ভবিষ্যৎ প্রজন্ম সেগুলো কোনওভাবে দেখতে পাবে কি না, সেই কাজটাও যদি আমরাই করি তাহলে আর বাকি থাকে কী?’’ প্রশ্নটি ন্যায্য। এবং উত্তরও জানা।
সেই জানা উত্তরটাকেই বাস্তবায়িত করছে ‘সপ্তর্ষি’ প্রকাশনী। সংস্থার প্রধান সৌরভ মুখোপাধ্যায়ের প্রস্তাবনা এবং তদারকিতে বহুদিন যাবৎ এড়িয়ে-থাকা কাজটা এবার হতে চলেছে। ‘চাকভাঙা মধু’, ‘চাঁদ বণিকের পালা’, ‘জগন্নাথ’ এবং ‘মারীচ সংবাদ’— প্রাথমিকভাবে এই চারটি নাটকের অডিও সিডি প্রকাশ করতে চলেছেন সৌরভরা। তাঁর কথায়, ‘‘এই নাটকগুলো শারীরিকভাবে করা আর সম্ভব নয়। অথচ নাটকের কলাকুশলীর অনেকেই জীবিত। যেহেতু পুরনো নাটককে রিভাইভ করতে গেলে আবার করে মঞ্চে পারফর্ম করতে হয়, তাই আমরাই ঠিক করি, নাটকগুলোর অডিও সিডি বার করব। সেখান থেকেই এই প্রচেষ্টা।’’ উৎপল দত্তের ‘টিনের তলোয়ার’ এবং শম্ভু মিত্রের ‘অয়দিপাউস’ ছাড়া আর কোনও নাটকের অডিও-সংরক্ষণ এখনও পর্যন্ত হয়নি। সৌরভ বললেন, ‘‘অজিতেশ বন্দ্যোপাধ্যায়ের কোনও নাটক আমরা সংরক্ষণ করতে পারিনি। অনেকেরই পারিনি। ফলে আর দেরি না করে সংরক্ষণের কাজটা এবার শুরু করে দিতে চাই আমরা।’’

কাজ অনেক দূর এগিয়েও নিয়ে গিয়েছেন সৌরভরা। ১১ জুলাই প্রকাশিত হচ্ছে ‘চাকভাঙা মধু’র অডিও সিডি। সেখান থেকেই শুরু। সৌরভের কথায়, ‘‘থিয়েটার ওয়ার্কশপ’এর সবচেয়ে বিখ্যাত তিনটে নাটকের নাম করতে বললে ‘চাকভাঙা মধু’ তার মধ্যে অন্যতম হিসেবে বিবেচ্য হবেই। এমন একটা আইকনিক প্রযোজনা থেকে যাওয়া দরকার। তাই এটা দিয়েই শুরু করছি আমরা।’’ পরবর্তী প্রজেক্টের ‘লাইন-আপ’ও প্রস্তুত। ২২ অগস্ট, শম্ভু মিত্রের জন্মদিনে ‘চাঁদ বণিকের পালা’র সিডি মুক্তি পাবে ‘সপ্তর্ষি’র তরফ থেকে। থিয়েটারের অন্যতম সম্রাটকে যদিও আর পাওয়া সম্ভব নয়। কিন্তু সেখানেও প্রচুর খেটে রাস্তা একটা বার করে ফেলেছেন সৌরভরা। ‘‘শম্ভু মিত্র ভেবেছিলেন ‘চাঁদ বণিকের পালা’ মঞ্চস্থ করবেন। কিন্তু শেষ পর্যন্ত সেটা আর হয়ে ওঠেনি। তাই তিনি একটি অডিও ক্যাসেট বার করেছিলেন। সেই রেকর্ড কোম্পানি কবেই উঠে গিয়েছে। ২০ বছর হল ক্যাসেটটাও পাওয়া যাচ্ছে না। তাই ওঁর গোটা রেকর্ডটাই আমরা ফের মাস্টারিং করে সিডিটা করেছি। মাস্টারিংয়ের দুর্দান্ত কাজ করেছেন সাউন্ড আর্টিস্ট সুকান্ত মজুমদার! খুবই পরিশ্রম গিয়েছে। কিন্তু কাজটা হয়েছে শেষমেশ।’’ এরপর পরিকল্পনা রয়েছে তৃপ্তি মিত্রের ‘অপরাজিতা’র সি়ডি প্রকাশ করার।
নাট্যামোদীদের সময়-ভ্রমণ করাতে আসছে ‘মারীচ সংবাদ’ এবং ‘জগন্নাথ’এর সিডিও। অরুণ মুখোপাধ্যায় রাজিও হয়েছেন জগন্নাথের ভূমিকাকে বাংলার নাটমঞ্চে ফিরিয়ে আনতে। যদিও শারীরিকভাবে নয়। সৌরভদের পরিকল্পনায় রয়েছে ‘থিয়েটার ওয়ার্কশপ’এর ‘রাজরক্ত’, ‘নরক গুলজার’, মনোজ মিত্রের ‘সাজানো বাগান’ কিংবা বিভাস চক্রবর্তীর ‘মাধব মালঞ্চী কইন্যা’ও। ‘‘‘মাধব মালঞ্চী কইন্যা’এ সুরঞ্জনাদি (দাশগুপ্ত) এবং সুমন মুখোপাধ্যায়কে পাওয়া যাবে বলে আশা করছি,’’ জানালেন সৌরভ।
কাজের বিস্তার অনেক। পরিশ্রম সাপেক্ষও বটে। কিন্তু সৌরভের বক্তব্য, অনেকদিন নেহাত ভাবনার স্তরেই ছিল কাজটা। আর্থিক সংগতিও এক্ষেত্রে একটা প্রতিকূলতা। ‘‘কিন্তু নেমে পড়়াটা দরকারি ছিল। শুরু না করলে তো এগোবেও না বিষয়টা। নিজেদের সামান্য পুঁজি দিয়েই আপাতত শুরু করেছি আমরা। আমাদের খুব ভাল লাগবে যদি ভবিষ্যতে সরকারকে পাশে পাই। কোনও সরকারই কোনওদিন এভাবে থিয়েটার প্রোডাকশনের সংরক্ষণের কথা ভাবেনি। বিরাট অর্থ এবং প্রচারের প্রয়োজন এমন একটা প্রজেক্টের। আশা রাখছি, সাহায্য আসবে,’’ বললেন তিনি।
 
বিভাস চক্রবর্তী
যে কোনও নাটকের সঙ্গেই একটা সময়কাল যুক্ত থাকে। নাটক মুখ্যত দৃশ্য-শ্রাব্য হলেও ‘দৃশ্য’ তো বটেই। এখন ১৯৭২ সালে প্রথম অভিনীত হওয়া ‘চাকভাঙা মধু’কে দৃশ্যত ফিরিয়ে আনা সম্ভব নয়। ৪৪ বছর পর তাকে ভিস্যুয়ালি রিক্যাপচার করা যাবে না। তবু অডিও সিডি মানে তার একটা রেকর্ড থাকবেই। সেই দিক থেকে সৌরভদের এই প্রচেষ্টাকে স্বাগত জানাই। যেহেতু নাটকটার তিনজন মুখ্য অভিনেতাই জীবিত— আমি, অশোক মুখোপাধ্যায় এবং মায়া ঘোষ, ফলে আশা রাখছি মূল নাটকের কিছুটা অন্তত আমেজ পাওয়া যাবে। সৌরভরা আমাকে জানিয়েছে এরপর ওরা ‘নরক গুলজার’ করতে চায়। আক্ষেপটা হল, পুরনো সময়টাকে আর ধরা যাবে না! বয়সের কারণে আমাদের সেই গলাও আর নেই! আমার তো নেই-ই! শারীরিকভাবে মঞ্চে অভিনয় করার কথা তো ছেড়েই দিলাম। তবু থিয়েটারের প্রতি যে আগ্রহ থেকে এই কাজটা করা হচ্ছে, সেটা অবশ্যই উৎসাহব্যঞ্জক।
নীল মুখোপাধ্যায়
বহুদিন আগে সৌরভ আমার কাছে এসেছিল প্রস্তাবটা নিয়ে। তখন বহুক্ষণ আলোচনা করেছি আমরা। ‘মারীচ সংবাদ’ এবং ‘জগন্নাথ’— দু’টো নাটকই অডিও রেকর্ড করিয়ে সিডি করার কথা হয়েছে। নভেম্বরে ‘চেতনা’র জন্মদিনে রিলিজ করা হবে। সম্ভবত একসঙ্গেই। বাবার (অরুণ মুখোপাধ্যায়) শরীরের অবস্থা বিশেষ ভাল নয়। তবু ‘জগন্নাথ’ তিনিই করবেন। সেই ’৭৬ সাল নাগাদ যাঁরা মূল নাটকে অভিনয় করতেন, তাঁদের বেশির ভাগই মারা গিয়েছেন। তবু যাঁরা বেঁচে আছেন, তাঁদের খুঁজে বার করে রেকর্ডিংটা সেরে ফেলার চেষ্টা করব। নাহলে গত ১০ বছর যাঁরা অভিনয় করছেন তাঁরাই করবেন। ‘মারীচ সংবাদ’এর গানগুলো তো লালদা করেছিল। এখন ও করবে না আমি করব, সেটা এখনও ঠিক হয়নি। দু’জনে মিলেও করতে পারি। খুব সম্ভব, আগামী মাসেই আমরা রেকর্ডিং শুরু করে ফেলব। আমার কাছে কাজটার আর্কাইভাল গুরুত্ব অনেক বেশি। আর্থিক গুরুত্ব নয়।
মনোজ মিত্র
আসলে থিয়েটারের তো কিছুই থাকে না। লোকের মুখে শুধু তার কথা ফেরে। সেই জায়গা থেকে এই উদ্যোগটাকে সাধুবাদ জানাচ্ছি। কিন্তু সেই সময়টাকে তো আর ধরা যাবে না! এমনিতে আমাদের গলা শুনলে মনে হবে একই রকম আছে। কিন্তু তার সৌকর্য, খাঁজ-ভাঁজ— সে তো আর এক রকম নয়! ফলে মূল নাটক যা হয়েছিল, তার কতটা রসগ্রহণ এতে সম্ভব সে নিয়ে একটা সন্দেহ থাকছেই। তবু কিছু তো অন্তত হচ্ছে থিয়েটারের জন্য। সৌরভের সঙ্গে কথা হয়েছে। ওরা এরপর ‘অলকানন্দার পুত্রকন্যা’কে সিডি রূপে প্রকাশ করতে চেয়েছে।